b'\n_START_ARTICLE_\nVladimiras Komarovas (1927)\n_START_PARAGRAPH_\nVladimiras Komarovas (rus. \xd0\x92\xd0\xbb\xd0\xb0\xd0\xb4\xd0\xb8\xd0\xbc\xd0\xb8\xd1\x80 \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe\xd0\xb2\xd0\xb8\xd1\x87 \xd0\x9a\xd0\xbe\xd0\xbc\xd0\xb0\xd1\x80\xd0\xbe\xd0\xb2, g. 1927 m. kovo 16 d. Maskvoje \xe2\x80\x93 1967 m. baland\xc5\xbeio 24 d. Karabutako kaime, Orenburgo sritis) \xe2\x80\x93 septintasis TSRS lak\xc5\xabnas-kosmonautas, kosmini\xc5\xb3 laiv\xc5\xb3 \xe2\x80\x9eVoschod\xe2\x80\x9c ir \xe2\x80\x9eSojuz-1\xe2\x80\x9c vadas, in\xc5\xbeinierius-pulkininkas. Dukart Taryb\xc5\xb3 S\xc4\x85jungos didvyris (1964 ir 1967 m.).\n_START_SECTION_\nBiografija\n_START_PARAGRAPH_\n1945 m. baig\xc4\x97 Maskvos karini\xc5\xb3 oro paj\xc4\x97g\xc5\xb3 special\xc4\x85j\xc4\x85 mokykl\xc4\x85, 1949 m. \xe2\x80\x93 Bataisko karin\xc4\x97s aviacijos mokykl\xc4\x85. Buvo naikintuvo lak\xc5\xabnas \xc5\xa0iaur\xc4\x97s Kaukaze ir Pakarpet\xc4\x97je. 1959 m. su pagyrimu baig\xc4\x97 N.\xc5\xbdukovskio vardo karin\xc4\x99 oro in\xc5\xbeinieri\xc5\xb3 akademij\xc4\x85, dirbo in\xc5\xbeinieriumi-bandytoju aviacijos kariniame dalinyje._NEWLINE_1960 m. priimtas \xc4\xaf b\xc5\xabsim\xc5\xb3 kosmonaut\xc5\xb3 b\xc5\xabr\xc4\xaf, buvo grup\xc4\x97s vadovu-instruktoriumi, kosmonauto P.Popovi\xc4\x8diaus dubleriu, rengiantis kosminio laivo \xe2\x80\x9eVostok-4\xe2\x80\x9c skryd\xc5\xbeiui.\n_START_SECTION_\nPirmasis skrydis\n_START_PARAGRAPH_\n1964 m. spalio 12-13 d. kartu su K.Feoktistovu ir B.Jegorovu kosminiu laivu \xe2\x80\x9eVoschod\xe2\x80\x9c per 24 val. 17 min. ir 3 sekundes 16 kart\xc5\xb3 apskrido aplink \xc5\xbdem\xc4\x99. Tai buvo pirmasis istorijoje grupinis skrydis \xc4\xaf kosmos\xc4\x85, pirm\xc4\x85kart ekipa\xc5\xbee buvo ne tik lak\xc5\xabnas, bet ir gydytojas bei in\xc5\xbeinierius. Pirm\xc4\x85 kart\xc4\x85 ekipa\xc5\xbeas skrido be skafandr\xc5\xb3. Kosminio laivo kapsul\xc4\x97 nusileido Kazachstano step\xc4\x97se, 312 km nuo Kustanajaus miesto.\n_START_SECTION_\nAntrasis skrydis\n_START_PARAGRAPH_\n1967 m. baland\xc5\xbeio 23-24 d. V.Komarovas \xc4\xaf kosmos\xc4\x85 skrido nauju kosminiu laivu \xe2\x80\x9eSojuz-1\xe2\x80\x9c, pirm\xc4\x85ja erdv\xc4\x97laivio  \xe2\x80\x9eSojuz\xe2\x80\x9c modifikacija. Jo dubleriu buvo numatytas Jurijus Gagarinas. I\xc5\xa1kart pakilus \xc4\xaf orbit\xc4\x85 prasid\xc4\x97jo technikos sutrikimai: nei\xc5\xa1siskleid\xc4\x97 viena i\xc5\xa1 dviej\xc5\xb3 saul\xc4\x97s baterij\xc5\xb3, kosminis laivas prad\xc4\x97jo jausti elektros energijos stygi\xc5\xb3. Skrydis buvo sutrumpintas. Leid\xc5\xbeiantis nei\xc5\xa1siskleid\xc4\x97 para\xc5\xa1iutas, kapsul\xc4\x97 dideliu grei\xc4\x8diu (vir\xc5\xa1 50 m/sek) \xc4\xafsir\xc4\x97\xc5\xbe\xc4\x97 \xc4\xaf \xc5\xbeem\xc4\x99 ir u\xc5\xbesideg\xc4\x97. Kosmonautas \xc5\xbeuvo._NEWLINE_Tai buvo pirmoji pilotuojamosios kosmonautikos katastrofa. Urna su V. Komarovo palaikais \xc4\xafm\xc5\xabryta \xc4\xaf Kremliaus sien\xc4\x85 Maskvoje.\n_START_SECTION_\nAtminimo \xc4\xafam\xc5\xbeinimas\n_START_PARAGRAPH_\nV. Komarovui, kaip dukart Taryb\xc5\xb3 S\xc4\x85jungos didvyriui, jo gimtin\xc4\x97je Maskvoje pastatytas bronzinis biustas, Ni\xc5\xbenij Novgorode- paminklas._NEWLINE_Jo vardu pavadintas keletas gyvenvie\xc4\x8di\xc5\xb3 ir mokykl\xc5\xb3, M\xc4\x97nulio krateris, asteroidas \xe2\x80\x9e1836 Komarov\xe2\x80\x9c, mokslinis-tiriamasis laivas, Eisko auk\xc5\xa1toji j\xc5\xabr\xc5\xb3 aviacijos mokykla, gatv\xc4\x97s Astrachan\xc4\x97je, Vorone\xc5\xbee, Rostove prie Dono, Kurske, Ufoje, Zaporo\xc5\xbe\xc4\x97je, Kalugoje, Kijeve, Lvove, Odesoje, Ker\xc4\x8d\xc4\x97je._NEWLINE_JAV astronautai, i\xc5\xa1silaipin\xc4\x99 M\xc4\x97nulyje, paliko ten atminimo medalius, kuriuose buvo pavaizduoti \xc5\xbeuv\xc4\x99 kosmoso u\xc5\xbekariavime \xc5\xbemon\xc4\x97s \xe2\x80\x93 V. Komarovas, Jurijus Gagarinas, Vird\xc5\xbeilas Grisomas, Evardas Vaitas ir Rod\xc5\xbeeris \xc4\x8cafis.'